Filippiinien supertaifuuni toi rajut tuulet pohjoisrannikolle - Savon Sanomat
Ulkomaat 14.09.2018 08:54
Filippiineille perjantai-iltana rantautuneen supertaifuunin ennakoitiin olevan voimakkaimmillaan perjantain ja lauantain välisenä yönä Suomen aikaa.
Filippiinien meteorologian laitos mittasi hieman ennen iltayhdeksää Suomen aikaa maan pohjoisosiin osuneen taifuunin tuulen nopeudeksi 56 metriä sekunnissa. Pohjoisrannikolla saatiin myös kovia sateita.
Ilmatieteen laitoksen päivystävä meteorologi Eerik Saarikalle arvioi, että lauantaiaamuna taifuuni olisi jo heikkenemään päin.
– Filippiineillä kaikista voimakkaimman tuulen ja tuhon alue on taifuunin suuresta koosta huolimatta kohtalaisen pienialainen, Saarikalle ennakoi perjantaina.
Taifuunin tuulten voimakkuus voi puuskissa olla jopa yli 80 metriä sekunnissa, Saarikalle kertoo. Suomessa voimakkaimmat puuskanopeudet maa-alueella ovat olleet noin 30 metriä sekunnissa.
Filippiinien viitosluokan taifuuni Mangkhut on voimakkuudeltaan aivan eri kategoriassa kuin Yhdysvaltoja parhaillaan koetteleva huomattavasti heikompi Florence-hurrikaani.
Pääkaupunki Manilassa odotettiin perjantaina tuulta ja vettä, mutta taifuunin alle kaupunki ei näyttänyt jäävän. Manilan lähistön suuren järven pinta oli aivan tapissaan, kertoi kaupungissa viitisen vuotta asunut Nordik Conceptin toimitusjohtaja Joni Koro STT:lle.
Filippiineillä on yli 100 miljoonaa asukasta. Maa on herkkä myös maanjäristyksille ja tulivuorenpurkauksille. Etenkin köyhemmillä alueilla rakennuskanta on heikkoa.
Filippiineillä arviolta 400-500 suomalaista
Suomen Malesian-suurlähetystön väliaikainen asiainhoitaja Teemu Laakkonen arvioi STT:lle, että Filippiineillä on 400–500 suomalaista. Malesian-lähetystö vastaa myös Filippiineistä.
Peltoniemen mukaan on tyypillistä, että matkustusilmoitusten tekoon havahdutaan vasta, kun alueella on tiedossa jotakin tavallisuudesta poikkeavaa. Matkustusilmoituksen tekijöissä on sekä maassa asuvia että matkailijoita.
Alueella olevia on kehotettu seuraamaan paikallisviranomaisten tiedotteita sekä pitämään yhteyttä omaisiinsa. Ulkoministeriö päivittää tilannetietoja muun muassa Facebookiin ja Twitteriin. Hätätilanteissa yhteyttä voi ottaa ulkoministeriön päivystyskeskukseen.